arnastofnun/IGC-2024 huggingface dataset:
Illa gengur að selja hval

Mörður Árnason bendir á skrítin atriði í hagtölum um hvalkjöt, sem koma frá Kristjáni Loftssyni hvalakóngi. 372 tonn af hvalkjöti hafa verið flutt út. Af afla ársins í fyrra eru því 1100 tonn týnd og allur síðari afli. Gaman væri að vita meira um þessar undarlegu tölur. Til dæmis hver sé kaupandinn í Japan. Hvað hafi orðið um gáminn, sem stöðvaður var í Rotterdam. Fréttin í Fréttablaðinu í dag er hvorki fugl né fiskur. Hún tekur bara fullyrðingar Kristjáns gildar og segir okkur ekkert áhugavert. Hvað var Svavar Hávarðsson blaðamaður að hugsa um, þegar hann skrifaði þetta einkennilega blörp?
Fengu ekki að sukka

Borið hefur á skoðunum um, að gamlingjarnir, sem fæddust 1955 eða fyrr, eigi að greiða til hinna yngri. Gamla fólkið hafi ekki sætt verðbótum og hafi eignazt íbúð fyrir lítið. Slíkar aðstæður séu ekki hjá yngra fólki. Uppgjör milli kynslóða er þó miklu flóknara en þetta. Geta menn ekki frekar reynt að sýna fram á, frá hverjum hinn meinti gróði þeirra gömlu var tekinn? Hætt er við, að lítið verði um svör. Gamla fólkið hafði bara ekki aðgang að lánum til að sukka með. Varð að eiga fé til að byggja, varð að eiga fyrir bíl. Þar er mesti munurinn á fortíð og nútíð. Unga fólkið vandist á að sukka með fé.
Egill og Ríkisútvarpið

Sumir erlendir fjölmiðlar vilja, að blaðamenn bloggi, aðrir ekki. Útvarpið ætti að hafa bloggsvæði fyrir starfsmenn til að ná til sín netnotkun. En svo er ekki og Egill bloggar hjá Eyjunni. Þar styður hvað annað, þáttastjórn í sjónvarpinu og blogg á Eyjunni. Báðir fjölmiðlar græða. Silfur Egils hefur verið hornsteinn umræðunnar frá hruni. Og í blogginu hefur Egill birt úrval fínna greina fólks út í bæ. Af hvorugu megum við missa. Ríkisútvarpið á að hafa vit á að hafa hvort tveggja á sínum snærum. Það gæti líka á fleiri vegu gert frábæra hluti í tengslum við blogg og fésbók. Þar er umræða dagsins.
Þingmenn fortíðarinnar

Fimm þingmenn Sjálfstæðisflokksins hafa ekki gefið upp, hverjir styrktu þá. Ekki bara Guðlaugur Þór Þórðarson, heldur líka sjálfur flokksformaðurinn, Bjarni Benediktsson. Ekki heldur Sigurður Kári Kristjánsson, Kristján Þór Júlíusson og Pétur H. Blöndal. Samtals eiga þeir óútskýrðar ellefu milljónir króna. Við bætast svo borgarfulltrúar, svo sem Gísli Marteinn Baldursson. Þetta eru menn, sem skilja ekki nútímann. Bætast í flokk með öðrum, sem hafa óvart svikið undan skatti, óvart stolið byggingaefni, óvart fengið kúlulán. Allt er þetta fólk í Sjálfstæðisflokknum, hinum sívinsæla flokki spillingar.
Tízkuorðið forsendubrestur

Allar götur hafa hlutir farið öðruvísi en ætlað var. Fólk hefur orðið fyrir stórtjóni vegna breyttra markaðsaðstæðna. Verð á íslezkum útflutningi hefur sveiflazt út og suður. Náttúruhamfarir í öðrum álfum kollvarpa viðskiptum. Glæpamenn skafa innan banka og setja á hausinn. Við borgum tryggingar til að bæta tjón, brunatryggingar, bílatryggingar, líftryggingar. slysatryggingar. Í öllu þessu er eitt alveg nýtt. Það er tízkuorðið forsendubrestur. Fundið upp af lagatæknum í þágu skuldara. Nú er jafnvel talað um, að bankaeigendur kæri ríkið vegna forsendubrests. Hvílíkt rugl. Varið ykkur á lagatæknum.
Evran er aldeilis frábær

Evran er frábær gjaldmiðill, því miður of hátt skráð á markaði. Þarf að lækka lítillega til að ná jafnvægi. Ef við værum með evru, væru vextir töluvert lægri, skuldatryggingaálag lægra og verðbólga lítil sem engin. Við höfum greitt dýru verði fyrir að vera með eigin mynt. Bankahrunið varð að krónuhruni. Krónuhrunið varð að stjórnlausri verðtryggingu, sumpart í formi gengistryggingar. Fall krónunnar skók samfélagið niður í rót. Fólk kallar á réttlæti, en fattar ekki, að krónan orsakaði ranglætið, Samt er það sama fólkið, sem heimtar réttlæti og hafnar evrunni. Fíflum verður aldrei forðað.
Menn vinna bara svart

Eins og staðan er í viðhaldi fasteigna, sé ég ekki, að pláss sé fyrir dýrar framkvæmdir hins opinbera. Atvinnuleysi er sagt vera í byggingum og margir hafa raunar flúið land. Hins vegar er næsta erfitt að fá menn til að sinna viðhaldsverkefnum. Of mikið að gera, segja menn. Fjöldi fólks er tilbúinn að ráða menn í viðhald, en fær þá ekki. Því er meira en lítið athugavert við mælingar á atvinnuleysi og umræðu um það. Þótt skráð atvinnuleysi sé minna en í flestum þróuðum ríkjum, er það of hátt skráð. Í raun er atvinnuleysið ekki 8%, heldur um að bil helmingur, 4%. Alls staðar er að fólk vinna svart.
Skrúfað fyrir ástarsamband

Það er deginum ljósara, að skrúfa þarf fyrir ástarsamband ríkisvaldsins og bankanna. Það var forsenda hrunsins og því setti Geir Haarde bankahrunið á herðar skattgreiðenda. Aldrei aftur má gera neitt slíkt. Ríkisvaldið má ekki koma nálægt bankarekstri. Ekki eini sinni Landsbankans eða hinnar illrædu SP fjármögnunar. Ríkið má ekki ábyrgjast neitt í tengslum við banka, ekki einu sinni innistæður, samanber IceSave. Alla bankaleynd þarf að banna með lögum, því að lögbrotin voru framin í skjóli leyndar. Ný stjórnarskrá þarf að taka á þessu öllu, bankaleyndinni, ríkisábyrgðinni og ástarsambandinu í heild.
Skjaldborg um gæludýrin

Ný ríkisstjórn Breta kynnti heiftarlegan niðurskurð ríkisútgjalda. Herinn er þó undanskilinn. Hann þarf ekki að spara eins mikið og aðrir. Öll riki hafa gæludýr, sem slegin er skjaldborg um í kreppum. Í Bretlandi er það herinn, enda eru Bretar stríðsglaðir. Hér er gæludýrið hefðbundinn landbúnaður eins og jafnan áður. Hann nýtur milljarðastyrkja. Slegin er um hann skjaldborg í kreppunni. Eins með sjávarútveg og stóriðju, ekki borga þau auðlindaskatt. Einna brothættasta gæludýr landsins er bankarekstur. Ruglaður bankaráðherra telur sig geta látið skattgreiðendur borga, fari peningastofnanir á hausinn.
Ríkisstjórnin taki forustu

Dómsmálaráðherra ber að hafa forustu um að þrýsta dómsmáli um verðtryggingu gegnum dómskerfið. Málsaðilar eru lánardrottnr og skuldarar gengistrygðra bílalána og hugsanlegra líka gengistryggðra húsnæðislána. Ríkisstjórn og málsaðilar þurfa að óska flýtimeðferðar í héraðsdómi og Hæstarétti. Óska eftir, að menn komi úr sumarfríi, ef á þarf að halda. Ótækt er að bíða í hálft ár eða lengur eftir niðurstöðu. Hún þarf að koma fyrir haustið, helzt í ágúst, svo að menn geti fljótt farið að skipuleggja sig. Dómstólar verða að taka tillit til aðstæðna. Sumarfrí verða að víkja fyrr þjóðarnauðsyn.
Bankaverndin er bölið

Kreppuvandi vestrænna ríkja er sama eðlis og kreppuvandi Íslands. Stjórnvöld slá skjaldborg um banka. Þau segja, að fólk verði að geta treyst bönkunum, annars fari allt til fjandans. Því verði að draga óráðsíubankana að landi. Þannig drógu Davíð Oddsson og Geir H. Haarde bankana að landi, lögðu hundruð milljarða á herðar skattborgara. Sama var gert í öðrum löndum, þótt í minna mæli væri. Þessi skjaldborg um bankana er út í hött. Ríkisvaldið á að vernda fátæklinga, ekki innistæðueigendur, ofurlaunamenn og eigendur banka. Fengju bankar bara að fljúga á hausinn, væri engin kreppa. Bara tjón banksteranna.
Hestaferðirnar afskrifaðar

Sumarið er ónýtt. Hestarnir búnir að vera veikir í tvo mánuði og hafa ekki enn losnað við lungnabólguna. Ekki illa veikir, en þurfa að vera áfram í fríi. Búið er að blása af hestaferðir sumarsins. Bezt hefur mér liðið, þegar þrjár-fjórar vikur fara í langar ferðir á fjöllum. Í sumar verður alls ekkert slíkt. Sit bara á bæjarhólnum og horfi á hestana. Fer stundum inn og skrifa upp úr Sturlungu um hestaferðir á heiðum og vöðum að fornu. Held, að hestunum leiðist líka. Þeir eru hressastir á léttum úðadegi á ferðalagi. Eðli hesta er að hlaupa út um allar trissur, helzt þrjátíu kílómetra á dag.
Herramannsmatur í Höfninni

Í verbúðunum við Geirsgötu eru komnar búðir og matstaðir fyrir ferðamenn, í nágrenni hvalaskoðunarskipa. Þar rekur Brynjar Eymundsson kokkur matstaðinn Höfnina með áherzlu á fiskrétti. Á kvöldin er meðalverð, svipað og á Þremur frökkum. Í hádeginu er súpa og fiskur í boði á 1680 krónur. Gulrótarsúpa með kotasælu og brauði var veruleg fín, en brauðið var ekki merkilegt. Grillaður hlýri var mjög næmt eldaður herramannsmatur með góðum kartöflum og mildri grænpiparsósu, svo og fallegu og fersku salati. Staðurinn er hvítmálaður og fremur hrár, með grófu burðarvirki úr timbri. Árvökulir fagmenn í þjónustu.
Götusóparar á 300.000 krónum

Botninn í launaskalanum er hjá götusópurinn. Ég bjó í Ghent í Belgíu í mánuð. Þar hafa götusóparar 300.000 krónur á mánuði. Landið er rosalega ríkt, enda búið að vera í Evrópusambandinu frá stofnun þess. Félagsleg velferð er þar betri en hér. Læknisþjónusta meiri og ódýrari. Skólar ríkari og hjálpsamari við útlendinga. Betlara og drykkjurúta sá ég enga í miðbænum, en hér verður ekki þverfótað fyrir þeim. Belgíumenn njóta Evrópusambandsins og evrunnar. Við þurfum að þola pólitíska bjálfa og krónu, sem er upphaf og endir allra vandræða okkar. Svona er misskipt örlögum þjóða í sömu álfu.
Elsku krónan spillti öllu

Það er von, að við elskum krónuna og hötum evruna. Fall krónunnar minnkaði kaupmátt okkar um þriðjung. Von, að við elskum krónuna og hötum evruna. Fall krónunnar hækkaði verðtryggðar skuldir um 100% og gerði marga gjaldþrota. Von, að við elskum krónuna og hötum evruna. Fall krónunnar er alfa og ómega þeirra vandamála, sem þjóðin hefur við að glíma. Krónan er svo sveigjanleg, segja excel-fræðingar með ástúð í röddinni. Evran hins vegar er afleit, hún hindrar hrun kaupmáttar, hindrar tvöföldun skulda. Tekur vandann af fólki og setur hann á herðar stjórnvalda. Fáheyrt. Það er von, að við hötum evruna.
Mistúlkun hæstaréttardóms

Hæstiréttur úrskurðaði ekki, að gengistryggðu lánin ættu að bera svokallaða samningsvexti. Hann sagði bara, að gengistrygging væri ólögleg. Því miður ákvað hann ekki, hverning verðtrygging ætti þá að vera, ef einhver. Margir skrifa eins og Hæstiréttur hafi ákveðið samningsvexti og hafa hörð orð um það. Segja ríkisstjórnina komna í stríð við þjóðina. Segja Seðlabankann halda með fjármálafyrirtækjum, ekki með þjóðinni. Þetta er alls ekki ljóst. Málsaðilar verða að drífa málið fram. Gerðardómur eða Hæstiréttur verða að úrskurða, hvort verðtrygging skuli vera og hver hún skuli vera. Sem fyrst.
Hæstiréttur úrskurði í ágúst

Íslandsbanki hyggst ekki rukka fyrir bílalán í júlí og ágúst. Það gefur tveggja mánaða svigrúm til að fá botn í verðbætur gengistryggðra lána. Nú þurfa aðrar lánastofnanir að gera slíkt hið sama. Um leið þarf að setja af stað mál fyrir héraðsdómi um verðbæturnar. Það hlýtur síðan að vera hægt að fá Hæstarétt til að koma saman í ágúst til að kveða upp endanlegan úrskurð í málinu. Tilgangslaust er að halda áfram að rífast um, hver hafi verið niðurstaða Hæstaréttar. Hvort hún hafi verið ljós eða óljós. Að minnsta kosti er hún nógu óljós til að kalla á ljósið. Niðurstöðu í ágúst, takk.
Hjálpi oss Evrópusambandið

Ef við rekum fíflin frá völdum, koma glæpamennirnir inn aftur. Hvenær sem þjóðin má velja, tekur hún ranga ákvörðun. Um IceSave, um Bezta flokkinn. Hún mun hleypa hrunverjum Flokksins til valda, þegar fífl núverandi stjórnar eru búin að ganga fram af henni. Fiflin og glæpamennirnir koma og fara, en embættismennirnir og bankaræningjarnir blífa. Alls staðar eru lagatæknar, bókhaldstæknar og excel-tæknar. Til að bjarga vonlausri þjóð er nauðsynlegt að kalla í Evrópusambandið. Aðild að sambandinu er eina leiðin til að halda Íslandi byggilegu í trássi við þjóðina. Sem ævinlega tekur ranga ákvörðun.
Léleg vinna Hæstaréttar

Hæstiréttur vandaði ekki ógildingu gengistryggingar. Sagði ekki, hvort önnur trygging komi í stað hennar og þá hver. Menn rífast um það og allt stendur fast. Ekki er hægt að afgreiða málin. Höfða verður ný dómsmál og láta þau fara upp í Hæstarétt til að fá úrskurð. Ótrúlegur kostnaður og rugl hlýst af leti Hæstaréttar. Hún staðfestir, að dómstólinn er illa skipaður og kann ekki hagkvæm vinnubrögð. Hann tekur eins þröngt og hann getur á málum. Ætti þó að vita, að það framleiðir meiri fyrirhöfn og meira tjón. Þjóðin þarf að fá strax á hreint, hvort eitthvað kemur í stað gengistryggingar og þá hvað.
Þið elskið hrunverja

Sjálfstæðisflokkurinn er flokkur hrunverja. Þar eru hugmyndfræðingar hinna óheftu peninga. Forsætisráðherrar einkavinavæðingar og eftirlitsleysis. Seðlabankastjóri og fjármálaeftirlitsforstjóri svefnsins langa. Í þingflokki hans er enn sama gengið og áður: Vafningar, kúlulánadrottningar, dæmdir þjófar, skattsvikarar, mútuþegar leyndra góðgerðastofnana. Auðvitað elska menn þennan flokk. Samkvæmt nýjustu skoðanakönnun ætla þrír af hverjum tíu að kjósa hrunverja. Ekki verður fíflum forðað. Væri ég fertugur, mundi ég flýja land. En er orðinn of gamall til að sjá mér farborða erlendis.
Endalausar spurningar

Af hverju fóru verðir laganna ekki inn í SP fjármögnun í nótt? Hvers vegna var bókhald SP-fjármögnunar ekki gert upptækt, handskrifað eftir atvikum? Af hverju eru yfirmenn SÞ fjármögnunar ekki í gæzluvarðhaldi? Samkvæmt fréttum sjónvarps í gær er brotavilji þeirra eindreginn. Hvers vegna réði Ásmundur Stefánsson bankastjóri þetta lið í dótturfyrirtæki ríkisbankans? Af hverju gerði Samfylkingin Ásmund Stefánsson að bankastjóra? Af hverju hótar Gylfi Magnússon bankaráðherra að setja byrðar glæpabanka á herðar skattgreiðenda? Af hverju förum við ekki í SP, veltum þar um borðum og rekum víxlarana út?
Hryllingssagan af SP

Sjónvarpið birti í gær hryllingssögu af glæpum SP fjármögnunar, dótturfélags Landsbankans. Með alls kyns lygum og fölsunum var skuld vegna bílaláns kýld upp um margar milljónir. Græðgisveiki hrunsins er enn á fullu. Yfirmenn SP voru handvaldir af Ásmundi Stefánssyni bankastjóra, sem var handvalinn af sjálfri ríkisstjórninni. Svo segir Gylfi Magnússon bankaráðherra, að ríkið verði líklega að hlaupa undir bagga með fjármögnunarfyrirtæki ríkisbankans. Það má aldrei verða. Aldrei. SP á að fara lóðbeint á hausinn og starfsliðið beint í fangelsi. Án afskipta bankstera-vinarins á kostnað skattgreiðenda.
Evrópusambandið í fínum málum

Fjöldi manna hér á landi trúir, að evran og Evrópusambandið séu á fallanda fæti. Mikla fyrir sér fréttir af vandræðum Grikklands og vantrausti manna á greiðslugetu nokkurra fleiri ríkja. Þetta eru ríki, sem voru sárafátæk, áður en þau fengu inngöngu. Voru óvön lífsgæðum sambandsins og ætluðu sér um of. Eru því í erfiðleikum eins og ýmis ríki utan Evrópusambandsins. Kjarni sambandsins í Þýzkalandi og Frakklandi, Belgíu og Hollandi er í góðum málum. Engin ástæða er að ætla, að Evrópusambandið lendi í erfiðleikum af okkar tagi. Engin ragnarök eru fyrirsjáanleg í Evrópu, þótt Grikkland sé í vanda.
Embættismenn njóta verndar

Ríkið rekur nokkrar óþarfar stofnanir á sama tíma og ríkisstjórnin dregur úr velferð fólks. Varnarmálastofnun er enn á lífi, þrátt fyrir gefin loforð. Leggja má niður fjölmenna Útlendingastofnun og setja í staðinn upp símsvara, sem segir Nei. Leyndarstofnunin Persónuvernd er skálkaskjól þeirra, sem hafa óhreint mjöl í pokahorninu og vilja fela gerðir sínar. Flestir sendiherrar Davíðs Oddssonar eru enn á fullum launum, af hverju eru þeir ekki allir reknir strax? Í hinni ónýtu stjórnsýslu er innbyggð vernd embættismanna, sem dauðþreytt ríkisstjórn ræður ekki við. Í staðinn sker hún niður þjónustuna.
Tilmælin eru sanngjörn

Tilmæli Seðlabankans og Fjármálaeftirlitsins um meðferð gengistryggðra lána eru ágæt, svo langt sem þau ná. Breyta því samt ekki, að dómstólar þurfa að úrskurða, hvort lægstu vextir Seðlabankans séu rétta lausnin. Bezt er að fá úr því skorið sem fyrst, helzt fyrir Hæstarétti í sumar. Meðan við bíðum eftir dómi geta lánastofnanir miðað reikninga við tilmæli Seðlabankans og Fjármálaeftirlitsins. Lífið heldur áfram, en tilmælin breyta ekki seinkun lykilstærða í áætlunum. Mér finnst tilmælin sanngjörn, en margir skuldarar verða súrir. Ágreiningurinn er svo mikill, að hann leysist bara fyrir dómi.
Símsvari sem segir Nei

Hér hefur verið vinstri stjórn í hálft annað ár án nokkurs bata á umgengni við hælisleitendur. Í ríkiskerfinu ríkir sama mannhatrið og í tíð Björns Bjarnasonar. Leggja mætti niður Útlendingastofnun og setja í staðinn upp símsvara, sem segir Nei. Fólk í fullri vinnu er hrakið burt fyrir að hafa ekki nægar tekjur. Núverandi dómsmálaráðherra var að vísu ráðuneytisstjóri Björns Bjarnasonar. En hví í ósköpunum er hún nothæf sem ráðherra í vinstri stjórn, sem ætti að hafa mannkærleika í fyrirrúmi? Hvers vegna ríkir þögn meðal fylgismanna stjórnarflokkanna um hneyksli, sem hrópar til himins?
Geðfelld stjórnsýsla

Flott er, að Evrópusambandið styrkir okkur um meira en milljarð á ári til að laga ónýta stjórnsýslu. Hún hefur ætíð verið í skralli, nánast skrípaleikur. Allt frá því er íslenzkir embættisdurgar vörðust framförum og mannréttindum, er komu frá Danakóngi. Stjórnsýsla Evrópusambandsins er gróin í góðum hefðum Frakklands og Þýzkalands. Hef kynnst henni, hún er vönduð og öguð. Sérlega ógeðfellt er að heyra Ögmund Jónasson þjóðrembing kvarta yfir þróunaraðstoð Evrópusambandsins. Hann er arftaki embættisdurganna. Brýnt er að laga ónýta, íslenzka stjórnsýslu að vitrænni, faglegri og evrópskri stjórnsýslu.
Eytt og sukkað til sigurs

Paul Krugman nóbelshagfræðingur endurómar sjónarmið bandarískra stjórnvalda. Menn eigi að eyða og sukka sig út úr kreppum, alls ekki skera niður. Þetta er mjög amerískt sjónarmið, sem stingur í stúf við þýzku stefnuna að eyða ekki meiru en maður aflar. Krugman telur eyðustefnuna valda þenslu. Einföld leið til að auka atvinnu. Kannski endar mannkynið volaða tilvist sína með því að eyða og spenna auðæfum lands og sjávar. Ekki telst stefna Krugmans vistvæn, en hún nýtur fylgis hér á landi. Til dæmis hjá Ólafi Ísleifssyni hagtækni, er ætíð hefur rangt fyrir sér. Er stefna Flokksins og Lilju Mós.
Fórnardýrunum að kenna!

Snorri Magnússon er formaður Landssambands lögreglumanna. Hann býður fólki þessa röksemd: “Öll tilvik þar sem eitthvað hafi gerst af völdum rafbyssa hafi verið vegna undirliggjandi sjúkdóma.” Ekki rafbyssum að kenna, ef þeim er beint að fólki, sem er veikt fyrir, til dæmis með hjartasjúkdóma. Getur bara sjálfu sér um kennt. Maður með svona gálaust blaður getur varla verið formaður stéttarfélags. Í Bandaríkjunum hafa hundruð manna verið drepin með rafbyssum. Vörn löggunnar er, að það sé bara “undirliggjandi” sjúkdómum að kenna. Ætlar Snorri að setja fólk í heilsurannsókn áður en hann skýtur það?
“Undirliggjandi” sjúkdómar

Löggur í El Reno í Bandaríkjunum réðust inn á heimili 86 ára gamallar konu, sem er rúmliggjandi öryrki. Thomas Duran varðstjóra fannst kerlingin sýna ögrandi mótþróa í rúminu. Hann skipaði mönnum sínum að skjóta hana með Taser byssu. Það var gert í tvígang, konan dregin úr rúminu og handjárnuð og sett á geðveikrahæli. Ekki er vitað, hvað réð framferði löggunnar, sem nú sætir ákæru. Íslenzkar löggur hefur mikið dálæti á þessum rafbyssum, sem hafa valdið hundruðum dauðsfalla í Bandaríkjunum. Segja undirliggjandi sjúkdóma valda dauðsföllunum. Spyrja löggur á vettvangi um undirliggjandi sjúkdóma?
Óvæntar vinsældir krónunnar

Fulltrúar Alþjóða gjaldeyrissjóðsins hrósuðu krónunni á blaðamannafundi í gær. Sögðu hana hafi valdið sveigjanleika, sem hafi skilað hagvexti á fyrri hluta þessa árs. Rétt er þó að þýða hugtakið “sveigjanleiki” í orðabók sjóðsins. Það þýðír, að stjórnvöld gátu varpað öllum þunga tjónsins á herðar almennings. Með hruni krónunnar voru lífskjör þjóðarinnar í einu vetfangi skorin niður við trog. Það heitir “sveigjanleiki”. Þjóðír, sem nota evru, geta ekki leyst fjárhagsvandræði á sama hátt. Við þurfum að hafa í huga, að hrósið, sem krónan fékk, snýst um hana sem tæki til að rýra kjör almennings.
Gjaldeyrissjóðurinn í framboð?

Ætla mætti, að Alþjóða gjaldeyrissjóðurinn stefndi í framboð til Alþingis. Á blaðamannafundi í gær hrósuðu fulltrúar hans krónunni. Sögðu henni fylgja sveigjanleika, sem hafi skilað hagvexti á þessu ári. Sögðu dóm Hæstaréttar ekki ógna fjárhagslegum stöðugleika, þótt hann skapi óvissu. Sögðu Ísland vera búið að ná botni í kreppunni og uppleið blasa við síðar á þessu ári. Gerðu engar kröfur um frekari niðurskurð velferðar umfram þann, sem þegar hefur verið ákveðinn. Fögnuðu lögum um skjaldborg um heimilin og lögðu til frekari aðgerðir á því sviði. Er sjóðurinn að reyna að afla sér vinsælda?
Þjóðaratkvæði er einfalt

Þjóðaratkvæði er einfalt, þótt málið sé flókið. Fyrst er það þæft á Alþingi eða stjórnlagaþingi. Þar er búin til niðurstaða, sem felur í sér málamiðlun helztu sjónarmiða. Niðurstaðan er síðan borin í heild undir dóm þjóðarinnar. Hún hafnar málinu í heild eða samþykkir það í heild. Útilokað er að bera mál í bútum undir þjóðina, með ýmsum valkostum. Úr slíku kemur óskapnaður, sem skortir innra samræmi. Aðild að Evrópu og stjórnarskrá er bara hægt að bera undir þjóðina á einn hátt: Með já eða nei. Þannig verður þjóðaratkvæðið um Evrópu og þannig er bezt að verði þjóðaratkvæðið um nýja stjórnarskrá.
Annar hver maður er ríkur

Íslendingar eru ríkir. Að meðaltali á hver borgari 2,3 milljónir króna á bankareikningi. Margir eru blankir, svo að sumir eiga tvöfalt meira. Í þessum hópi eru þeir fjölmennir, sem telja eyðslu ekki til mannréttinda. Forðast rekstrarvöru á borð við jeppa eða flatskjá, án þess að eiga fyrir kaupverðinu. Sú firra hefur heltekið Íslendinga, að ýmis lúxus teljist til mannréttinda, jafnvel ilmgufuböð í World Class. Við erum nú að fást við þátt vandans, gengistryggingu bílalána. Á sama tíma nema innistæður annarra 734 milljörðum króna. Þar er sá annar hver maður, sem kann fótum sínum forráð.
Lesbókin dó úr félagsspeki

Lesbók Moggans dó í höndunum á Þresti Helgasyni, sem var ritstjóri hennar í átta ár. Góðviljaðir sögðu tímaritið vera postmodern, aðrir sögðu það vera greinasafn fólks, sem hugsaði í hringi. Var fullt af hugtökum og slagorðum úr félagsspeki, sósíólógíu: Reynsluheimur, hliðarsjálf, arkífismi, rafrænt sjálf o.s.frv. Var leiðinlegasta tímarit landsins. Að lokum sáu ritstjórar Moggans ekki tilgang í að halda þessu úti. Létu Þröst hætta og gáfust síðan upp á tímaritinu. Enda geta félagsspekingar kverúlerað heima hjá sér á eigin kostnað. Og látið hina um blaðaútgáfu, sem geta skilað sómasamlegum arði.
Síðasta karlavígið að bila

Í höfuðríki matargerðarlistar er sjálfgefið, að karlinn sé í eldhúsinu og konan í borðsalnum. Þannig eru frönsk veitingahús. Fátítt er, að konur fái Michelin-stjörnur. Hér lærðu konur heimilismatreiðslu í húsmæðraskóla og karlar veizlumatreiðslu í hótelskóla. Nú breytist þetta, konur sækja til valda í karlaríki veitinga. Hrefna Rósa Sætran eldar á Fiskmarkaðinum, einu bezta veitingahús landsins. Íris Hera Norðfjörð á Kryddlegnum hjörtum, Sólveig Eiríksdóttir á Gló og Helga Sörensdóttir á Krúska. Í veitingaríkjum kvenna er ævinlega lögð áherzla á hollustu og gæði umfram myndlist og stæla.
Boltaleikir gegn gjaldi

Engin furða er, að notkun sjónvarpsfrétta minnkar, þegar ekki er að hægt að treysta föstum fréttatímum. Til skamms tíma voru fréttatímar heilagur þáttur sólarhringsins. Sjónvarp frá boltaleikjum hefur rutt hefðinni til hliðar. Áhugi á boltaleikjum er þó sérhæfður, til dæmis þekki ég engan, sem horfir á heimsleika í fótbolta. Þjónusta við þessa áhorfendur á að vera á sérstakri rás eða rásum, sem þeir borga sjálfir. Almenningur á að geta haft sínar fréttir í friði. Ríkisútvarp má ekki verja skattfé til að sýna boltaleiki. Þeir peningar eiga bara að fara í að halda uppi traustri fréttaþjónustu.
Lítill kostnaður af aðildarumsókn

Einn milljarður í kostnað við umsókn um aðild að Evrópusambandinu er lítið fé. Að þeim kostnaði greiddum vitum við, hvernig okkar reglur eru öðruvísi en hjá siðuðu fólki. Við þurftum hvort sem er að fá að vita það, þótt þjóðin felli svo aðild. Við höfum áratugum saman talið okkur trú um, að siðareglur vestrænna þjóða gildi ekki um okkur. Sérstaða Íslands er það kallað. Ein allsherjar afsökun fyrir sérdrægni og spillingu, sem kom þjóðinni á kaldan klaka. Nú fáum við að vita, hvernig reglur Evrópumenn hafa, sem ekki fóru á hausinn. Við munum að vísu ekki læra af því, því að við kunnum ekki að læra.
Siv vill takmarka málþóf

Siv Friðleifsdóttir lagði í þinglok fram ágætt frumvarp um takmörkun á ræðutíma þingmanna að norskri fyrirmynd. Stjórnarandstaða hvers tíma hefur beitt málþófi til að vekja athygli á málstað sínum. En þau vinnubrögð fóru út í öfgar í vetur. Þófið einkenndi þingstörfin og rýrði álit almennings á Alþingi. Samkvæmt frumvarpinu má umræða í einu máli standa í þrjár stundir, sem er kappnóg. Umræða um fjárlög og breytingar á stjórnarskrá má þó standa lengur. Núverandi stjórnarandstaða er ekki hrifin af frumvarpinu, en líta verður til lengri tíma. Málþóf er gott í hófi, en má ekki einkenna Alþingi.